กนง.พร้อมหั่นใช้ดอกต่ำกู้ศก.
กนง.แย้มใช้ดอกเบี้ยต่ำดึงเศรษฐกิจฟื้นตัวหลังน้ำลด ชี้ 30 พ.ย.นี้ ตัดสินดอกเบี้ยด้วยความรอบคอบจากข้อมูลจริง
29 ต.ค. 2565

กนง.แย้มใช้ดอกเบี้ยต่ำดึงเศรษฐกิจฟื้นตัวหลังน้ำลด ชี้ 30 พ.ย.นี้ ตัดสินดอกเบี้ยด้วยความรอบคอบจากข้อมูลจริง
นายศิริ การเจริญดี คณะกรรมการนโยบายการเงิน (กนง.) กล่าวว่า สถานการณ์น้ำท่วมครั้งนี้ยอมรับว่ากระทบภาคเศรษฐกิจไม่น้อย โดยส่วนตัวคาดว่าคงกระทบอัตราการเติบโตทางเศรษฐกิจ (จีดีพี) มากพอสมควร จากเดิมที่คาดว่าจะเติบโตได้ 2.6% ถึงขณะนี้อาจจะไม่ใช่แล้ว จะต้องมีการประเมินภาพรวมเศรษฐกิจกันใหม่ 
“การที่ธนาคารโลกประมาณการล่าสุดเมื่อวันที่ 25 พ.ย.ว่า ในปีนี้น่าจะโตลดลง จาก 2.6% เหลือ 2.4% นั้น ผมว่ามองในแง่ดี เพราะผลกระทบเริ่มมีถึงภาคการผลิตแล้ว แต่ก็ไม่ใช่เรื่องน่าวิตกเกินไป เศรษฐกิจไทยมีพื้นฐานที่ดีน่าจะฟื้นได้ไม่ยาก” นายศิริ กล่าว
คณะกรรมการ กนง.กล่าวว่า สิ่งสำคัญอยู่ที่นโยบายในการฟื้นฟูประเทศ การเรียกความเชื่อมั่นในการลงทุนของภาคธุรกิจ ถ้าจุดนี้รัฐบาลสามารถทำได้ดี คาดว่าเศรษฐกิจ การลงทุนจะฟื้นตัวขึ้นมาได้รวดเร็ว เพราะหลังน้ำลดการใช้จ่ายของครัวเรือนและองค์กรต่างๆ น่าจะกลับมาทันที ส่วนการลงทุนภาคการผลิต ถ้าสร้างความเชื่อมั่นได้ดี ไตรมาสแรกหรือ 2 ปีหน้าน่าจะเริ่มกลับมาได้
นายศิริ กล่าวว่า ในความเห็นส่วนตัวมองว่า หากได้ข้อมูลจริงที่ทีมงานของธนาคารแห่งประเทศไทย (ธปท.) เสนอมาในการประชุม 30 พ.ย.นี้ ว่าวิกฤตน้ำท่วมกระทบการเติบโตทางเศรษฐกิจมากกว่าคาด และมีแนวโน้มจะฟื้นตัวได้ยาก เชื่อว่านโยบายการเงินหรือนโยบายดอกเบี้ยก็พร้อมจะสนับสนุนให้เศรษฐกิจฟื้นตัวได้อยู่แล้ว ขึ้นอยู่กับข้อมูลผลกระทบว่าจะมากน้อยแค่ไหน ซึ่งต้องดูข้อมูลผลกระทบให้รอบด้าน เพราะอย่าลืมว่าภาวะเศรษฐกิจโลกยังไม่คลี่คลายลง
“ข้อมูลเดิมที่เราได้รับเมื่อประมาณกลางเดือน ต.ค. น่าจะเปลี่ยนแปลงจากเดิมอยู่มากพอสมควร ต้องรอดูข้อมูลจริงที่ ธปท.จะเสนอมาให้พิจารณาก่อนว่า น้ำท่วมจะกระทบมากน้อยแค่ไหน ถ้าข้อมูลออกมาชัดว่ากระทบมาก การตัดสินใจเรื่อง ดอกเบี้ยก็ไม่ยาก เพราะข้อมูลมันชัดเจนอยู่ในตัวอยู่แล้ว” นายศิริ กล่าว
ก่อนหน้านี้ได้ ธปท.ได้ส่งสัญญาณจะใช้นโยบายดอกเบี้ยแบบผ่อนคลาย